(Nuwe) Fratse in die Vloot | Maroela Media
Fratse in die Vloot is 'n klugtige komedie met All Debbo en Frederik Burgers. Dit was – saam met 'n hele paar ander deur dieselfde akteurs – die stapeldieet vir Afrikaanse rolprentgangers in die 1950's.
Suid-Afrika het duikbote nodig weens die gevaar van haaie. "Kan ons die risiko loop van mense wat dit in 'n rivier of 'n see vol haaie waag?" het 'n vlootkommandeur onlangs op die Gewapendemagtedag gesê en toe verduidelik dat die duikbote noodsaaklike afskrikmiddels is.
(Terloops, ons het vier as jy die een wat in die sand vasgeduik en die een wie se elektronika opgeblaas is omdat hy aan die verkeerde kragprop gekoppel was, bytel.)
Daar was op dieselfde dag maar 'n kleinerige verbyvlug, want die lugmag het sy eie probleme, waaronder 'n gebrek aan vliegtuie. Volgens die minister van verdediging, Nosiviwe Mapisa-Nqakula, is die hoofrede vir hierdie gebrek dat hulle gesteel is of in museums staan.
Leigh-Ann Mathys van die EFF was hewig ontsteld oor hierdie "eerstehandse bewyse van die rassistiese koloniale setlaars se plundertog op ons vliegtuie."
"As mense ons toerusting gesteel het, moet ons dit terugvat, net soos ons grond!"
Die minister het ook die gebrek of tekort aan vliegtuie as die rede gegee waarom die lugmag se vlieëniers nou in Kuba en Rusland opgelei word. Sy sê hulle kan nie in Suid-Afrika genoeg vliegure versamel om vir hul vlerkies te kwalifiseer nie. Maar dit sê nog nie met watter begroting of vliegtuie hulle gaan vlieg nadat hulle gekwalifiseer het nie . . .
Miskien het iemand agterna in haar en Mathys se ore gefluister Suid-Afrika het sy Impalas aan Brasilië verkoop en meer as die helfte van sy 28 Gripens op pensioen geplaas. Daar is net ses vlieëniers vir die 12 wat nog in sirkulasie is. Daar is ook nie geld om die meerderheid van die lugmag se 30 helikopters te laat vlieg nie.
Drie jaar gelede het drie van die lugmag se BBP-vlieëniers hul internasionale status verloor omdat hulle nie genoeg kon vlieg nie. Dan was daar die 13 vlieëniers wat nie hul vliegassimilasiekursusse in die VSA kon bywoon nie omdat die die lugmag nie die geld vir hul vliegkaartjies en verblyf gehad het nie.
Arbeidswetgewing verhinder die afdanking van die ongewenstes.
Die weermag se probleme het by Thabo Mbeki begin toe hy die effektiewe kommandostelsel ontbind het. Daarmee het die republiek die vermoë om wet en orde te handhaaf verloor wat hy regoor die land gehad het.
Vandag het die weermag ook 'n arbeidsprobleem: Hy het te min kundige mense en te veel wat nie geskik is vir hul taak nie. Sowat 55% van die begroting word aan personeel betaal, terwyl die meer aanvaarbare syfer 40% is.
Analiste van buite en voormalige bevelvoerders gaan verder: Die toepassing van arbeidspraktyke kom neer op 'n onvermoë om soldate en polisielede te dissiplineer en verhinder dat die ongewenstes afgedank word. Aan die Kaapse suidkus word perlemoen helder oordag voor die oë van die "wetstoepassers" geplunder.
Die vervoervakbond Satawu het ook hard gekla oor die gebrek aan transformasie in die SA Lugdiens, waar net 39 van die 800 vlieëniers swart is.
"As die wittes so goed is, hoekom gaan kry hulle nie elders werk nie? Hulle is nie spesiaal nie, hulle is net drywers wat dieselfde voordele as onder apartheid wil hê." Drywers?
Maar ongelukkig is dit nie waar die fratse ophou nie. 'n Paar jaar gelede wou Nomsa Dube van die KwaZulu-Natalse regering 'n ondersoek gelas na die rede waarom weerlig meestal swart mense tref.
Twee jaar gelede het Edna Molewa aangevoer die land het genoeg water vir honderd jaar – en dan is daar nog die see. Dinge lyk nou bietjie anders . . .
Oor dieselfde onderwerp het 'n raadslid van Queenstown in die Oos-Kaap – een van die bankrot mislukte provinsies, maar waar daar nou weer 'n swetterjoel naamveranderings op die agenda is – gesê ons het 'n waterprobleem omdat die apartheidsregering die damme te groot gebou het.
"Kleiner damme word baie gouer vol," het sy gesê.
Kom ons laat maar Nommer Een se siening van die grootte van die Afrika-kontinent en Julius Malema se rassistiese gebabbel eenkant. 'n Mens moet al hierdie uitsprake seker maar eufemisties toeskryf aan die feit dat ons nog 'n jong demokrasie het.
Miskien is humor maar die beste reddingsboei in 'n land vol fratse.
Afrika IK op sy beste.
Wat kan jy verwag van 'n kabinet waar die Hoofnar die president is!
Org Potgieter, ek het jou tong in die kies stuk so geniet! Dit is die waarheid. Niemand kon dit beter gestel het nie. Mens moet dit alles seker met 'n tikkie humor probeer verwerk, maar soos jy gesê het …. dit is bitter ontstellend. Die ergste is dat hierdie mense wat die uitsprake (uit hulle grootheidswaan) maak, hulle self so ernstig opneem. Die gemiddelde mens se intelligensie word heeltemal onderskat en dit maak 'n mens die kwaadste.
Dis nie wat die (baie swak) woordvoerder van die vloot gesê het oor die duikbote nie. Dis bloot moedswillig om die ou se inkoherente gepraat so uit te lê. Wat die man gesê het, is dat die duikbote afskrikmiddels is vir (ongespesifiseerde) booswigte. Hy het 'n metafoor gebruik dat die duikbote soos haaie is wat swemmers afskrik. So as booswigte weet hier is duikbote in Suid-Afrika se gebiedswaters, sal hulle nie sommer kom moeilikheid maak hier nie. Die argument van duikbote as afskrikmiddels is natuurlik steeds 'n swak een, maar die ou het nie bedoel dat die duikbote daar is… Lees meer »
"People, on a point of order, what is da problem here ? We learn from da best, if only we had seven-hundred and sixty-nine, eight-hundred and…seven-hundred and…listen properly, seven-hundred and sixty-nine thousand, eight-hundred and twenty *clears throat* and seventy more…" – whatevah ! Just a joke ! Lag 'n bietjie almal, om die snert ernstig op te neem gaan ons oud maak voor ons tyd :)